ועדת המשנה לחינוך דתי ותרבות תורנית, כנסת 18, פרוטוקול מספר 5, 2010-12-14 11:30

זבולון אורלב: אני מתכבד לפתוח את ישיבת ועדת המשנה לחינוך דתי ותרבות תורנית.

זבולון אורלב: מאחר ואנחנו ערב אישור התקציב לשנת 2011-2012 סברנו שמין הראוי לתת תשומת לב מיוחדת לסוגית החינוך הדתי בישיבה זאת, ובישיבה הבאה נדון בסוגית תרבות תורנית.

זבולון אורלב: ביקשתי שגם חבר הכנסת לשעבר ניסן סלומינסקי ישתתף איתנו ואני שמח שהוא איתנו.

זבולון אורלב: כוונתנו לעמוד על הקשיים, על הבעיות וגם על הישגים ועל מה שקיים ומה שלא קיים כדי ללמוד.

זבולון אורלב: יש לנו היום לובי בוועדת הכספים שעוסק בחינוך מאחר ויש חמישה חברי ועדת חינוך שהם גם חברי ועדת הכספים, זה לובי יחסית חזק מאוד ואני לא יודע אם היה בעבר כזה.

זבולון אורלב: אנחנו משתפים שם פעולה כדי לסייע לשר החינוך ולמשרד החינוך לשפר את תקציבי המשרד בין אם זה בהבנות עם משרד האוצר ובין אם זה לא בהבנות.

זבולון אורלב: מנסים לעשות את המרב ואת המיטב.

זבולון אורלב: אני מציע שנקבל סקירה קצרה ממשרד החינוך בנוגע לתקציבים שעומדים לרשות מינהל החינוך הדתי.

זבולון אורלב: אני מבין שאתי אורלב סגנית ראש מינהל חמ"ד – חינוך ממלכתי דתי, תפתח ואחרי זה תמר ויצמן ממנהל כלכלה ותקציבים של המשרד תמשיך.

זבולון אורלב: אם רוצה הרב אבי גיסר שהוא יושב ראש מוצעת חמ"ד לפתוח אני אשמח.

זבולון אורלב: בבקשה.

זבולון אורלב: הדיון כאמור הוא דיון תקציבי.

אבי גיסר: תודה.

אבי גיסר: למרות שהדיון הוא דיון תקציבי אני נמצא מהעמדה של הצרכנים.

אבי גיסר: מועצת חמ"ד היא הגוף הממונה הסטטוטורי המייצג את כל קהילת אוכלוסיית תלמידי החינוך ממלכתי דתי.

אבי גיסר: רק אתמול אושרה דחייה לשלוש שנים של חוק לימודים ארוך.

אבי גיסר: חוק שהכנסת אישרה כבר לפני עשר או אחת עשרה שנה - - -

זבולון אורלב: בשנת 1997.

אבי גיסר: זה נדחה משנה לשנה או בקבוצות של שלוש שנים או כמה שלא יהיה.

אבי גיסר: ישבתי גם בוועדת דברת הזכורה לטוב לטעמי - - -

זבולון אורלב: לרע.

אבי גיסר: האמן לי שאם היינו מבצעים את המלצותיה באופן מלא היינו יושבים כולנו במצב אחר.

אבי גיסר: יום לימודים ארוך היה המינימום הנדרש לשינוי סדר היום החינוכי בישראל ולשינוי מפת החינוך, לשינוי שכר המורים ולשינוי ההישגים הבינלאומיים או המקומיים ובכל המבחנים שאנחנו נבחנים.

אבי גיסר: קודם כל אני רוצה למחות על הדחייה של יום לימודים ארוך.

אבי גיסר: אנחנו פוגעים במהות הקיומית שלנו כחברה יהודית וישראלית.

אבי גיסר: יום לימודים ארוך הוא דבר נדרש ביותר.

אבי גיסר: הנה הנושא התקציבי מספר אחת שהצליחו לפנות אותו מהשולחן.

אבי גיסר: אבל, בוועדת המשנה הזאת החינוך הממלכתי דתי מבצע בפועל מיום הקמתו במרבית בתי הספר שלו איזה סוג של יום לימודים ארוך.

אבי גיסר: הוא עושה את זה מהגורן ומן היקב בדרכים לא דרכים, הוא מלקט ובעיקר הוא נאלץ לגבות כספי הורים.

אבי גיסר: אחד הדיונים הרציניים שיש לנו תמיד, גם סביב השולחן הזה, הוא תשלומי ההורים.

אבי גיסר: איך מבקשים מהורים ומאוכלוסייה ששמה את החינוך בראש ורוצה יום לימודים ארוך ועשיר ככל האפשר להימנע מגבייה מההורים בשעה שתקציבי המדינה נדחים מהשולחן שנה אחר שנה.

אבי גיסר: לכן אני חושב שהנושא התקציבי הראשי הוא באמת הבנת צרכי החינוך.

אבי גיסר: צרכי החינוך באמת הם שעות לימודים ארוכות, הם יום לימודים ארוך, בחינוך הדתי, זה בצעם מה שאנחנו קוראים תמיד "הבנתו של יום כפול" המתקיים במוסדותינו.

אבי גיסר: הכפול פירושו לימודי מדע וידע כללי, ליבה פלוס פלוס פלוס בכל תחומי המדעים והלימודים הכלליים ותחומי העולם הדתי והתורני, להם אנחנו מקדישים יום לימודים בפני עצמו ברוב המוסדות.

אבי גיסר: כמובן שזה הולך וגדל מגן הילדים עד סוף החטיבה העליונה.

אבי גיסר: זאת הסיבה שהצרכים של החינוך הדתי הם כפולים, הם אמיתיים ואחר כך הם נופלים על כתפי ההורים.

אבי גיסר: אחר כך הם גם נופלים על כתפי המדינה בעקיפין מאחר ואנשים זקוקים לתמיכה ועזרה מכל הסוגים והמינים.

אבי גיסר: שאלת התקצוב לחינוך הדתי היא שאלה קריטית לעתיד החברה בישראל, לחינוך הכללי כולו אבל בוודאי לחינוך הדתי.

אבי גיסר: אני חושב שאנחנו צריכים לשים כאן לב לצרכים של החינוך.

אבי גיסר: לא לדבר רק מהשאלה של היכולת הצרה של האוצר או של המדינה לאפשר זאת, אלא להבין שאם נתעלם מהצרכים האמיתיים אנחנו חוטאים לעתידנו היהודי דמוקרטי.

זבולון אורלב: תודה רבה.

זבולון אורלב: אני לא רוצה לפתח את הדיון על יום חינוך ארוך, אבל הואיל ואני הצבעתי בעד ולא עשיתי את זה רק כחבר קואליציה אלא בגלל שיש שתי בעיות עם יום חינוך ארוך.

זבולון אורלב: האחד – אין שיתוף פעולה עם הסתדרות המורים כי טענת הסתדרות המורים היא שהמורות שהן רוב כוח ההוראה בחינוך היסודי לא מסוגלות לעמוד במשימה הזאת.

זבולון אורלב: אתמול נתתי את הדוגמה של המורות מכפר סבא שמלמדות ברמלה.

זבולון אורלב: ברמלה יש יום לימודים ארוך ובכפר סבא אין יום לימודים חינוך.

זבולון אורלב: מה הן עושות עם הילדים שלהן?

זבולון אורלב: – בעיות פרסונאליות גדולות.

זבולון אורלב: שנית הסיבה העיקרית היא "אופק חדש" שמאריך את יום הלימודים ש  - 70% משעות ההוראה הנוספות צריכות להיות שעות אורך ו- 30% אפשר שתהיינה שעות רוחב, אם איני טועה.

זבולון אורלב: אני לא יודע אם זה מתקיים היום כי לא ברור שהתאימו את כל בתי הספר לפניות עבודה ולמורים.

זבולון אורלב: אבל הרציונל החינוכי הוא ש"אופק חדש" מוסיף למערכת קרוב ל- 6 מיליארד שקלים שמהם כ- 5 על ידי האוצר ומיליארד אחד על ידי התייעלות פנימית של המשרד.

זבולון אורלב: העובדה גם שהחוק הזה חוקק בשנת 1997.

זבולון אורלב: הוא נדחה חמש פעמים וזה מלמד שאין לו לובי לא באקדמיה, לא בארגוני המורים, לא במשרד החינוך וכנראה לא בכדי.

זבולון אורלב: אני מסכים איתך שמספר שעות ההוראה הוא קריטי להצלחה חינוכית.

זבולון אורלב: השאלה אם צריך להיות יום לימודים ארוך או לא.

זבולון אורלב: אני מסכים איתך שעם קשר או בלי קשר בחינוך הדתי חסרות שעות הוראה ומיד נדבר על כך.

אבי גיסר: ברשותך אני רק אגיב ולא אפתח בהרחבה.

אבי גיסר: ברוב המוחלט של מדינות ה- OECD יש יום לימודים ארוך.

אבי גיסר: תלמיד מגיע לבית הספר בשעה 08:00 או 09:00 ויוצא בשעה 17:00, רובם המוחלט.

אבי גיסר: אנחנו כל כך משתבחים ב- OECD, הצטרפנו וקיבלנו אבל לא בחינוך, הצלחנו בהרבה פרמטרים אבל לא בחינוך, אנחנו לא שם.

אבי גיסר: אז איך אנחנו חושבים להגיע לשם אי פעם?

אבי גיסר: שנית "אופק חדש" הוא הסכם שכר.

אבי גיסר: טוב או לא טוב, אבל הוא לא שינוי במבנה שבוע הלימודים.

אבי גיסר: מה שנדרש הוא שינוי במבנה שבוע הלימודים בישראל.

אבי גיסר: לכן אמרת בצדק שיש התנגדות של ארגוני המורים כך או אחרת.

אבי גיסר: הכול חייב להיות מקשה אחת, אי אפשר לעשות משהו בכפר סבא ומשהו אחר ברמלה.

אתי אורלב: ראשית אני רוצה לברך על הדיון הזה.

אתי אורלב: אני חושבת שהדיון על מינהל החינוך הדתי הוא חשוב ביותר.

אתי אורלב: אני גם רוצה להמשיך את דבריו של הרב אבי גיסר.

אתי אורלב: תקציב המינהל הדתי בשנה קודמת היה 3,539 מיליון שקלים והמחצית שלו הוא תקנות שכר, כך שאני לא יכולה לפעול בו, והיתר הוא תקציב פעולות ותמיכות.

אתי אורלב: בשנת 2011 יש גידול של 40% והוא יעמוד על 12,055 מיליון שקלים לפעולות.

אתי אורלב: השנה יש לנו תקנה חדשה והיא תל"י - תגבור לימודי יהדות במקצועות תורה שבעל פה, תנ"ך ומחשבת ישראל.

אתי אורלב: בתכנית זו יש תוספת של 4,700 שעות לבתי ספר על יסודיים.

אתי אורלב: זה תקציב חמ"ד.

אתי אורלב: כמו כן יש סה"כ שעות מעבר לתקן שעומד 6,000 שעות עבור: רבני בית הספר, תגבור תורני, תגבור לימודי, שעות לעולי אתיופיה ושעות תורניות.

זבולון אורלב: יש חלוקה כמה לרבנים, בכלל יש חלוקה מסודרת?

אתי אורלב: כן.

אתי אורלב: יש לנו חלוקה מסודרת: 2,390 שעות עבור הפרדה מינית, רבנים, תגבור לימודי ותורני.

אתי אורלב: עבור שעות תורניות 387 שעות, עולי אתיופיה – 416.

אתי אורלב: הייתה לנו תוספת השנה של 3,000 שעות שאין לי חלוקה מדויקת עליהן.

אתי אורלב: בסך הכול יוצא לנו משהו כמו 6,600 שעות.

אתי אורלב: בכסף זה בסביבות 33 מיליון שקלים.

תמר ויצמן: בסך הכול זה תקציב יחסית קטן שאנחנו הגדלנו ותגברנו אותו.

תמר ויצמן: זה בבסיס התקציב.

זבולון אורלב: איזה חלק גדל?

זבולון אורלב: התמיכות?

תמר ויצמן: התמיכות גדלו במיליון והפעולות בשני מיליון.

תמר ויצמן: חשוב לציין איפה  זה גדל.

תמר ויצמן: 300,000  שקלים שהיו בשנה שעברה בבסיס לפעולות הגדלנו  ל- 2,340 מיליון שקלים.

תמר ויצמן: התמיכה גדלה מ- 687,000 שקלים ל- 1,650 מיליון שקלים  .

יהודית גילדי: מאיזה שנה לאיזו שנה זה גדל?

תמר ויצמן: משנת 2010 לשנת 2011.

זבולון אורלב: תודה.

זבולון אורלב: במינהל החינוך הדתי יש כרגע, השאלה אליך וגם אליך אתי, האם יש עדיין בעיה שהיא אקוטית מבחינת התקציב , בעיה שאתם רואים מבחינתכם?

אתי אורלב: בהחלט כן.

אתי אורלב: הגשנו דוקטור אהרון ליפשיץ ואני  תכנית למשה שגיא ל- 12 מיליון שקלים והתוספת היחידה 3 מיליון שקלים בבסיס.

זבולון אורלב: למה הוא היה מיועד?

אתי אורלב: להשתלמויות, לפעילויות - - - -

זבולון אורלב: אני מבין שלפעולות אתם לא נשענים על תקציב ההשתלמויות של המשרד.

אתי אורלב: אנחנו מקבלים תקציב מאוד קטן של 400,000 שקלים.

אתי אורלב: אני משלימה בכל שנה להשתלמויות של מורי החמ"ד בסכום של 1.5 מיליון שקלים.

אבי גיסר: מה שאנחנו צריכים לכלול ב- 12 מיליון השקלים האלה.

זבולון אורלב: אני רוצה לומר לך שהשיחות שלנו גם עם השר וגם עם המנהל הכללי הם בשני תחומים נוספים שלא קשורים לתקציב הישיר של חמ"ד.

זבולון אורלב: המאבק של החינוך ממלכתי דתי אל מול החינוך הדתי מביא אותנו לשני תחומים שהם בעצם תחום אחד.

זבולון אורלב: הסוגיה של ההכרה בחינוך נפרד, כלומר היום אם יש בית ספר לדוגמה על יסודי בעיר מסוימת, לא חשוב אם הוא חינוך ישיבתי או חינוך מעורב, אבל הוא המוסד היחידי בעיר וההורה אומר "אני לא רוצה חינוך מעורב אני רוצה חינוך ישיבתי אולפני", הוא עובר לעיר אחרת והרשות העירונית לא מחויבת באגרת חוץ ואומרת יש לך מגמת חינוך ממלכתי דתי בעיר שלך ואותי לא מעניין אם הוא אוהב אותה או לא.

זבולון אורלב: מה שאין כן בחינוך החרדי.

זבולון אורלב: והדבר השני היא סוגית ההסעות.

זבולון אורלב: לדעתי שני הדברים האלה דוחפים תלמידים רבים מהחינוך דתי לחינוך החרדי.

זבולון אורלב: אין לנו ספק בדבר הזה.

זבולון אורלב: אני יודע שהשר והמנהל הכללי פועלים מה שלא פעלו קודמיהם, לחיזוק החינוך הממלכתי והממלכתי דתי, כדי שיהיה אפשר למנוע או לצמצם ככל האפשר חינוך פרטי.

זבולון אורלב: הוועדה בראשותי עזרה להם מאוד בעניין הזה, גם בחוק וגם בתקנות.

זבולון אורלב: עדיין אין לנושא הזה מענה ואני מניח שלנושא הזה יש השלכות תקציביות כי זה לא דבר קל ערך, אבל באיזה מקום מדינת ישראל תצטרך להחליט, לדעתי, מהר מאוד איפה היא עומדת בנושא הזה.

זבולון אורלב: היום למעשה 50% מהתלמידים בכיתות א' הם לא בחינוך הממלכתי ולא בחינוך הממלכתי דתי.

זבולון אורלב: 50% מתלמידי כיתות א' הם לא בחינוך הממלכתי או בממלכתי דתי.

זבולון אורלב: אמרתי נתון לא נכון?

אבי גיסר: החינוך הערבי הוא חינוך ממלכתי.

זבולון אורלב: אתה צודק.

זבולון אורלב: הם לא בחינוך הציוני.

זבולון אורלב: אתה צודק.

זבולון אורלב: אני מקבל את התיקון.

זבולון אורלב: הם לא בחינוך הציוני של מדינת ישראל וגם כאן אני לא מדייק כי חלק מהחינוך המוכר שאינו רשמי הוא גם ממלכתי, חלקו לא ממלכתי וחלקו לא ציוני.

זבולון אורלב: נתון של 50% בהחלט מעורר מחשבות רצויות.

זבולון אורלב: לדעתי לא תהיה בררה לעשות רביזיה בסוגיה הזה.

זבולון אורלב: אנחנו נתקלים בסוגיה הזאת חדשות לבקרים כשהורים נדחפים להקים חינוך פרטי ציוני או שהם בכלל הולכים לחינוך החרדי ולמסגרות אחרות.

זבולון אורלב: אני יודע שזה מעל ראשו של ראש מינהל החינוך הדתי, זו בעיה גדולה מאוד וצריך לתת לה בהחלט פתרון.

זבולון אורלב: אני מבין שארגון מעגלים נהנה מתמיכה של מינהל החינוך הדתי, תרצה לומר משהו בעניין?

אסף וייס: תודה על ההזדמנות ועל הישיבה.

אסף וייס: תודה  גם לאתי אורלב ממנהל החינוך הדתי ומאחוריה עומדים אנשים במשרד שמבחינתי ידם שלהם ארוכה, התקשורת שלנו בעיקר מול המינהל החינוך הדתי.

אסף וייס: תודה לכל החברים שנמצאים כאן.

אסף וייס: אני רוצה לומר בהקשר ל"מעגלים" שני דברים.

אסף וייס: ראשית קהל היעד עליו מדברים בדרך כלל בחינוך הדתי הוא בדרך כלל קהל היעד של  הישיבות והאולפנות, בהקשר השעות ובהקשר יום הלימודים הארוך ושל הצרכים ותשלומי ההורים וכדומה.

אסף וייס: לדעתי צריך לעשות כאן הפרת איזון חדה חזרה לטובת עולם שלם שנמצא בתוך החינוך הדתי והם בתי ספר המקיפים.

אסף וייס: לבתי הספר המקיפים מגיעים בני נוער שמגדירים את עצמם כנוער דתי מסורתי שהוריו שולחים אותו לחינוך דתי.

קריאה: הם הכי  זקוקים ליום לימודים ארוך.

אסף וייס: המצוקות של בתי הספר האלה הן מציקות בסיסיות הרבה הרבה יותר מהמצוקות שיש היום באולפנות ובישיבות.

אסף וייס: אם יורשה לי לומר ביטוי שאולי יהיו כאלה שיכעסו עליו, שם בישיבות ובאולפנות זה צרות של עשירים.

אסף וייס: הצרות בבתי הספר המקיפים הן צרות הרבה יותר בסיסיות.

אסף וייס: שם מקבלים את הבסיס של הבסיס של הבסיס ותשלומי ההורים שם, אם נדבר על ישיבה תיכונית ששם תשלומי ההורים נעים בין 7,000 שקלים ל- 15,000 שקלים או 20,000 שקלים בשנה, פה מדובר על 1,000 שקלים בשנה תשלום הורים.

אסף וייס: מה אפשר לעשות עם 1,000 שקלים בשנה בבתי הספר?

אסף וייס: זה קהל יעד שאני לא מייצג אותו באופן רשמי – עולם בתי הספר המקיפים.

אסף וייס: אבל כן כארגון וגם בתקנה עגנו את זה באופן רציני שהפעולה שלנו היא במקומות ובבתי ספר שעדיין בטיפוח של משרד החינוך והם מ- 7 עד 10 בסולם, זה עולם המקיפים של החינוך הדתי.

אסף וייס: הם 60% מתוך החינוך הדתי.

אסף וייס: ברשותך זבולון אורלב אני חושב שבכל דיון בנושא החינוך הדתי צריך לשים את עולם בתי ספר המקיפים כנושא, כמצוקות קיימות, כקהל יעד אדיר שזקוק ושרוצים לקדם אותו.

אסף וייס: אם ניקח את אחוזי ההצלחה בבגרות אלו נתונים שצריך לבודד, לבדוק מה אחוזי ההצלחה במקיפים ולראות מה ניתן לעשות.

אסף וייס: זה עולם ומלואו שצריך לתת עליו את הדעת כקהל יעד ייחודי בתוך החינוך הדתי.

אסף וייס: מה גם שהוא הרוב.

אסף וייס: אבל מה?

אסף וייס: – הרוב לא קובע אבל הוא הרוב.

זבולון אורלב: בעיקר נמצאים שם עשירונים שאני מניח שיכולת תשלומי ההורים היא שונה מיכולת ההורים ששולחים לחינוך בישיבות או באולפנים.

אסף וייס: נכון.

אסף וייס: בגלל זה ציינתי גם בוועדת טיפוח שהם בין 7 עד 10 ברובם וגם בהקשר של תשלומי ההורים שם שהוא מאוד מאוד נמוך.

אסף וייס: בהקשר של "מעגלים" שם אנחנו עובדים בפעולה, קטנה או גדולה כי תלוי איך מסתכלים עליה, מצד אחד זו טיפה בים של צרכים החינוכיים שדיברנו עליהם בראשית הדברים - הצרכים של בתי הספר המקיפים.

אסף וייס: מצד השני כל עולם ההכנה לקראת סיום כיתה י"ב והכנה לקראת שירות צבאי או לאומי משמעותי, ובכלל להתכונן לכל עולם המפגש שלהם כנוער דתי עם דילמות וקשיים כשהם מגיעים מרקע מאוד בסיסי.

אסף וייס: אנחנו נותנים להם ההעצמה, את הקשר האישי, את הלווי של מדריכים ומדריכות שנפגשים איתם כחלק מצוות החינוך.

אסף וייס: כאן זו יד ארוכה ונוספת שנותנת תגבור למה שקיים במערכת הרגילה, בשעות הרגילות ושל כוח האדם הרגיל הקיים.

אסף וייס: אנחנו מוספים עוד משאב אנושי ופעולות שנותנים בכיתות י"א י"ב, שזה זמן קריטי, שם אנחנו פוגשים את הילדים לפני וזה בעיקר להעניק להם מוטיבציה ולהחדיר אמון בהם בעצם.

אסף וייס: התוצאות נראות גם בחינות הבגרויות כשהאמון שלהם בעצמם גדל וגם ההחלטה מה הם עושים כצעד הראשון ביחידות צבאיות, הכנה לקראת השירות ובכל השלב של הכנה לחיים.

ניסן סלומינסקי: מבחינה מספרית על כמה אתם עומדים?

אסף וייס: מבחינה מספרית אנחנו עומדים עם 75  בתי ספר מקיפים בארץ עם כ- 4,500 תלמידים.

אסף וייס: הדרישה גדולה.

אסף וייס: יש כאן סל שלם של תקציב שבכל שנה, בגלל הנתונים שאתי אורלב ציינה קודם נמצא בבסיס, התוספת לנושא הזה לשנת 2011 היא מאוד משמעותית.

אסף וייס: כל שנה אנחנו מתחילים עד לתקופה מסוימת עם סימן שאלה גדול.

אסף וייס: אתי אורלב יודעת איך חיים בצורה קשה, הצרכים מאוד גדולים.

אסף וייס: כאמור מדובר על 75 בתי ספר מקיפים.

מרדכי סמט: יושב ראש ההסתדרות מחוז ירושלים.

מרדכי סמט: אני אומר את דבריי בקצרה ובסיסמאות כי הישיבה בלחץ זמן.

מרדכי סמט: לדעתי יש כמה דברים שדורשים הרבה יותר דיון והעמקה גדולה יותר.

מרדכי סמט: ראשית "אופק חדש" ויום לימוד ארוך לא הולכים ביחד.

מרדכי סמט: זה פועל כבר שנתיים.

מרדכי סמט: זה נושא כאוב ובזבוז משאבים ובמיוחד בחינוך הדתי.

מרדכי סמט: לא הולך ביחד "אופק חדש" ויום חינוך ארוך.

מרדכי סמט: צריך להפריד ביניהם.

מרדכי סמט: אל תשכח שבשנת 2013 כל מוסדות החינוך יהיו ב"אופק חדש".

מרדכי סמט: להערכתי אז יום חינוך ארוך יבוטל כי אין לו זכות קיום בתנאים הללו, זה בזבוז כסף.

מרדכי סמט: שנית "אופק חדש" הוא לא הסכם שכר כמו שאמרו כאן.

מרדכי סמט: אפשר להרחיב עד כמה יש בו היבטים פדגוגיים אבל החינוך יוצא מופסד - - -

זבולון אורלב: איך זה, אתה יושב ארגון המורים הדתיים חוץ מזה שאתה יושב ראש הסתדרות המורים.

מרדכי סמט: מטריד אותי נושא אחד בתוך "אופק חדש" מבחינת החינוך הדתי, שימו לב.

מרדכי סמט: שעות התפילה כפי שהן מוגדרות, אנחנו מבזבזים שעות הוראה על חשבון שעות תפילה בשעות הבוקר, אני מדבר כרגע על החינוך היסודי – זה דיון בפני עצמו.

מרדכי סמט: בעבר כשאני הייתי מפקח במשרד היו לנו חוגים תורניים שכל מוסד חינוכי קיבל עבור שעות תפילה בבוקר, לימוד הלכה בבוקר.

מרדכי סמט: זה בטל ומבוטל ולא קיים, זה היה תקציב שאינו קיים וצריך לקחת אותו בחשבון.

מרדכי סמט: לאן הוא נעלם?

אתי אורלב: הוא קיים אבל הוא הצטמצם.

מרדכי סמט: הצטמצם?

מרדכי סמט: אני יודע שהוא לא קיים.

מרדכי סמט: עד רבה נשמע נתונים.

מרדכי סמט: כי ממה שאנחנו מקבלים ממוסדות החינוך בארץ הוא לא קיים.

מרדכי סמט: או שהוא לא מגיע למוסדות החינוך.

זבולון אורלב: התפילה היא שעת תקן היום?

מרדכי סמט: על חשבון שעת תקן רגילה.

זבולון אורלב: על חשבון.

זבולון אורלב: מה, בית הספר הדתי והממלכתי מקבלים את אותו X?

זבולון אורלב: ה- X שאתה מקבל הוא כמו הממלכתי, עם זה גם תתפלל?

מרדכי סמט: בוודאי.

מרדכי סמט: בעבר כשאני הייתי מנהל בית הספר של ילדיך, היה לי איש, רב בית הספר שקיבל 4 שעות חינוך תורני, התפילה התחילה ב- 07:20 עד השעה 08:00, כולל לימוד הלכה, שתי הלכות כל יום, הדברים האלה בוטלו.

אתי אורלב: סליחה, יש חוגים תורניים, תקנה על 2.130 מיליון שקלים, היא צומצמה ואתה צודק, היא הייתה מאוד גדולה והיא צומצמה וזה לא מספיק- - -

מרדכי סמט: איפה זה מתקיים?

מרדכי סמט: עם מי זה מתקיים?

מרדכי סמט: מתי זה מתקיים?

אתי אורלב: אנחנו מחלקים את זה לבתי ספר, יש קריטריונים.

מרדכי סמט: לפי מה זה נקבע?

מרדכי סמט: אני חושב שהדיון צריך להיות הרבה יותר מעמיק.

מרדכי סמט: צריך להביא לכאן שלושה ארבעה מנהלים מכמה ישובים - - -

זבולון אורלב: אני מקבל על עצמי לעשות את זה.

זבולון אורלב: אגב ממה שאני יודע שבראשית שנות ה- 2000 בתקופת לימור לבנת כשרת חינוך, היא הקימה את ועדת שושני לשינוי הקצאת התקן בחינוך היסודי.

זבולון אורלב: בעצם אז קיבלו את ההחלטה הבעייתית מאוד, אני לא הייתי בהחלטה, במקום תקן לכיתה יהיה תקן לתלמיד.

זבולון אורלב: ואז הוא קבע, אם איני טועה, 0.2 לתפילה.

זבולון אורלב: אמרתי לו ולעוד חבר בחינוך הדתי, שאיני רוצה לנקוב בשמו, אמרתי להם "אתם עושים את טעות חייכם, היום זה 0.2 מחר זה יהיה 0.1 ואחרי זה 0.01 ואחרי זה 0.000".

זבולון אורלב: כל המעבר הזה זו טעות מאוד גדולה.

זבולון אורלב: אגב החינוך הממלכתי דתי לפי חשבוני הפסיד מאותו תקן 70,000 שעות שעברו מהחינוך הדתי לחינוך ממלכתי אחר שאיני רוצה לנקוב בשמו.

מרדכי סמט: דבר נוסף ואחרון ששווה בדיקה.

מרדכי סמט: היקפי המשרות של המורים בחינוך הדתי – להערכתי עם "אופק חדש", עם היוזמות החדשות אחוז גבוה של מורי ישראל בחינוך הדתי אינם עובדים משרה מלאה אלא חלקי משרות.

מרדכי סמט: יש כאן פגם, יש מורות למשפחות ברוכות ילדים שאינן מסוגלות להישאר עד השעות המאוחרות וזה דורש כוח אדם נוסף לחינוך הממלכתי דתי שאינו קיים.

מרדכי סמט: אני בעד שהחינוך הממלכתי דתי ייתן את השעות הנוספות וזה חשוב לנו, הבעיה היא כוח אדם.

מרדכי סמט: רבים אינם עובדים משרות מלאות לאורך שנים, 60%, 70% ואין לנו כוח אדם נוסף שיעבוד בחצי השני של ימי העבודה.

מרדכי סמט: צריך לקחת את זה בחשבון.

זבולון אורלב: אני מאוד מודה לך על ההערה.

זבולון אורלב: שירה גרינברג את זה אני אומר לך מבלי קשר לחינוך הדתי, הרי יש את דוח הלשכה המרכזית לסטטיסטיקה שאומר שבשנת 2013  יחסרו כ- 10,000 מורים, את בטח מכירה את הדוח הזה.

זבולון אורלב: אני אומר לך שלא יחסרו 10,000 מורים, לא יחסר אף מורה, המורים האלה קיימים והם עובדים משרות חלקיות.

זבולון אורלב: מה שצריך לעשות הוא למצוא את המנגנון כדי לתת מוטיבציה להגדיל משרות.

זבולון אורלב: תחסכו בהשקעה של הכשרת מורים, תחסכו בהשתלמויות שלהם.

זבולון אורלב: הם קיימים, הם כבר נוסעים לבית הספר וחוזרים מבית הספר.

זבולון אורלב: אני מציע לכם שתערכו מחקר לגבי הסוגיה של הקיפי המשרות.

שירה גרינברג: זה נכון.

שירה גרינברג: יש הרבה מורים שעובדים בחלקי משרה.

זבולון אורלב: זה אחוז מדהים.

זבולון אורלב: צריך לערוך מחקר ולבדוק למה זה קורה ואיך אפשר להביא את אותם מורים, איזו מוטיבציה צריכה להיות כדי להגדיל את המשרות.

זבולון אורלב: מתוך הנחה כמובן שהמורים הם מורים טובים, במקום להתחיל בהרפתקאות חדשות ולהכשיר מורים חדשים לדעתי שם כדאי להשקיע.

אבי גיסר: זה בעיקר תלוי בהפעלת סוג של יום לימודים ארוך בגני ילדים ובמעונות.

אבי גיסר: זה הדבר המרכזי שמונע ממורה ללמד משרה מלאה.

אבי גיסר: לכן אמרתי שזה מקשה אחת.

אבי גיסר: בלי מקשה אחת אתה מטפל טלאים טלאים ולא תגמור.

שירה גרינברג: רציתי להתייחס לשיטת התקצוב  של תקן השעות.

שירה גרינברג: אמרת נכון שהייתה ועדת שושני שקבעה את התקן לתלמיד שבה מופיע 0.2 שעות לתקן תפילה לתלמיד.

שירה גרינברג: לאחר מכן, אנחנו זוכרים, היה טענה לבית הגובה לצדק של עדיפות לאומית ועברו לשיטת שטראוס.

שירה גרינברג: השיטה הזאת מבטיחה בעצם מינימום של 36 שעות תקן לתלמיד בבסיס פלוס שעתיים לתפילה, פלוס השלמות ליום לימודים ארוך פלוס הסלים הנוספים.

שירה גרינברג: היום השעות מחולקות, היה מתווה הדרגתי שהתחיל ב- 3% שטראוס  97% שושני ולאחר מכן 10% שטראוס ו- 90% שושני, לאחר מכן 30% ו- 70%, השלב הנוכחי הוא 40% ו- 60% ולאחר מכן יהיה 100% שטראוס.

שירה גרינברג: זאת אומרת שלמיטב הבנתי נושא התקן לתפילה קיים, הוא גם קיים ככל שנתקדם עם השנים והוא יהיה גם שעתיים לכיתה ולא ה - 0.2 שעת לתלמיד.

שירה גרינברג: פשוט רציתי לחדד את הנקודה כי שמעתי שהנושא עלה ולדעתי יש כאן איזו אי הבנה, כי הסכומים של התקנה שעליה אתי אורלב דיברה אינם התקן הבסיסי שמחולק להקצאת השעות.

זבולון אורלב: זה מעבר.

שירה גרינברג: זאת התוספת, ולכן אני חושבת שאם תקיימו דיון בנושא כמובן צריך להתייחס לנקודה הזאת כי שם נמצאות שעות התפילה בתקן.

זבולון אורלב: אגב, כשדיברתי על בעיית ההסעות.

זבולון אורלב: רק לפני ימים אחדים קיבלתי תלונה של הורה לילד עם צרכים מיוחדים שהוא בתכנית השילוב בישיבה עירונית תיכונית מסוימת.

זבולון אורלב: במסגרת ההסעות מסיעים את הילדים בעיר לקראת שעת הלימודים הראשונה 08:00, אבל אותו ילד לומד בישיבה תיכונית והתפילה מתחילה שם בשעה 07:15.

זבולון אורלב: אמרו לו "תשמע, התפילה היא לא תכנית הלימודים, אנחנו חייבים להסיע אותך כדי שתבוא ללמוד את תכנית הלימודים של בית הספר".

זבולון אורלב: ראש הישיבה כתב מכתב זועם לוועדת ההסעות המחוזית ואמר "השתגעתם לגמרי, אצלנו התפילה היא אולי מהחלקים הכי חשובים של תכנית הלימודים החינוכית".

זבולון אורלב: זה עבר לוועדת ההסעה העליונה הוועדה העליונה, לא זאת שאת יושבת בה, הגישו את  זה לוועדת ההסעות העליונה, וועדת ההסעות העליונה גם היא דחתה את הבקשה.

זבולון אורלב: כשקיבלתי את המכתב מיד צלצלתי ליגאל צרפתי, סגן המנהל הכללי של המשרד, אמרתי לו "אני לא מציע לכם לעשות מזה עניין כי אתם מבינים לבד שאתם נכנסים כאן למלחמת עולם, שהתפילה בחינוך הדתי היא מחוץ לתכנית הלימודים ותלמיד בגלל שהוא עם צרכים מיוחדים לא יכול להיות בתפילה".

זבולון אורלב: הוא צלצל לדודי הלוי ושאל אם הם הדפיסו כבר את הפרוטוקול.

זבולון אורלב: דודו אמר לו שעדיין לא, הוא ביקש לא להדפיס את הפרוטוקול.

שירה גרינברג: אני חושבת שהניסוח שהעבירו לכם הוא מטעה.

שירה גרינברג: יכול להיות שזה מה שאמרו אבל הכוונה שחוזר המנהל הכללי של משרד החינוך קובע ששעת אפס, ולא משנה מהי בין אם זו תפילה, אם זה מתמטיקה, אז לא מספקים להסעה.

שירה גרינברג: אני חושבת שהפרשנות ששעות תפילה הן לא חלק משעות הלימוד - - -

זבולון אורלב: נכון, זה היה התירוץ שאמרו.

זבולון אורלב: אמרו שלפי הכללים של משרד החינוך לא מסיעים לשעת אפס.

זבולון אורלב: כתב להם ראש הישיבה שאצלם זה לא שעת אפס, זו שעת תפילה.

זבולון אורלב: בכל מוסדות החינוך הממלכתי דתי לא מתחילים להתפלל בשעה 08:00 בבוקר.

זבולון אורלב: בשעה 08:00 בבוקר מתחילה מערכת השעות.

קריאה: אני חושבת שלנושא הזה הרשות המקומית מצא את הפתרון.

זבולון אורלב: את חושבת שלאיש פוליטי כמוני נוח לעשות מלחמה על שעת התפילה.

זבולון אורלב: זה היה בעיר בני ברק והכוונה לישיבה התיכונית בקריית הרצוג.

זבולון אורלב: הרב וקסלר הוא זה שכתב את המכתב הזועם.

זבולון אורלב: אמרתי להם שלא כדאי לעשות מזה עניין עקרוני, דוקטור בורג אמר תמיד שיש שאלות של עקרון ויש שאלות של עפרון, אל תעשו את זה שאלה של עקרון, תפתרו את הבעיה נקודתית ותורידו אותה מסדר היום כי אם תעררו אותה תחייבו אותי לגשת לשר ולעורר את הנושא.

זבולון אורלב: אני לא בעד לעורר דברים שאין צורך לעורר.

זבולון אורלב: אני עד היום קיבלתי רק פנייה אחת ואני בקיא בנושא וזה אומר שאין בעיה עקרונית.

זבולון אורלב: נמצאים איתנו גם מתנועות הנוער העולמיות שגם הן מתוקצבות.

זבולון אורלב: אנחנו מבינים היום התקנה הזאת מתוקצבת ב- 70,000 שקלים.

זבולון אורלב: זאב שוורץ המנהל הכללי של תנועת בני עקיבא בבקשה.

זאב שוורץ: ראשית אני מברך על היוזמה, ואם אני בפורום החינוך הדתי אין כמו ברית זבולון ויששכר, בלעדיכם, ואני אגיד זבולון, "יששכר לפועלך נאום ה' ושבו בנים לגבולם".

זאב שוורץ: היום אני חייב לציין צריך לעורר עם ממשלת ישראל כולל הכנסת שתיקח יותר אחריות על יהדות התפוצות וזו הנקודה כרגע.

זאב שוורץ: וזאת משום שהמוסדות הלאומיים ברה-ארגון בהיבט הכספי וחשיבה על סדרי עדיפות התמיכה בכל המוסדות.

זאב שוורץ: לכן יש אפיק שתנועות הנוער העולמיות שלא מתקצבות, יש יוזמה חדשה למיזם של תנועות הנוער למסד את זה במשרד החינוך.

זאב שוורץ: יש חשיבות לעשות חיבור ישיר כי רוב השליחים, אני מדבר בכלליות, הם תוצרת של החינוך והם יוצאים החוצה והם אלה שממשיכים -- - -

זבולון אורלב: מיהם תנועות הנוער שנהנות היום מהתקנה של משרד החינוך?

זאב שוורץ: לתקנה כרגע יש רק חמש תנועות: בני עקיבא, הבונים, בית"ר, הנוער הציוני והצופים.

זאב שוורץ: יש במסגרת תנועות הנוער העולמיות 17 חברים, יש יוזמה מקבילה להקים מיזם שתקום מועצת של כלל תנועות הנוער שתהיה מקובלת על ידי משרד החינוך.

זאב שוורץ: אנחנו נמצאים כרגע בתהליכים.

זאב שוורץ: נכון לעכשיו חייבים למסד את העניין ולכן יש צורך בעבודתכם הנאמנה ולכן גם תמר ויצמן מודעת לכך ואנחנו צריכים לחדד את הקריטריונים.

זאב שוורץ: אני חושב שברגע שמשרד החינוך יראה בנו כשתופים אמיתיים בכל מה שנוגע  ליהדות התפוצות, אי אפשר להתעלם שנושא החינוך היהודי בתפוצות חשוב.

זאב שוורץ: אני אבקש לעלות כאן דיון מיוחד בנושא איך למסד את הברית גם עם תנועות הנוער בכלל וגם עם החינוך היהודי בתפוצות.

זבולון אורלב: בסדר גמור.

זבולון אורלב: התארגנו חמישה חברי כנסת מחמש מפלגות בראשותי, יחד עם ציון פיניאן מהליכוד, שלי יחימוביץ ממפלגת העבודה, שלמה (נגוסה) מולה מקדימה ואלכס מילר מישראל ביתנו ופאינה (פניה) קירשנבאום כי היא חברת ועדת הכספים.

זבולון אורלב: שירה גרינברג אני אומר לך שאנחנו מתכוונים לפעול כדי לעבות את התקנה הזאת.

זבולון אורלב: אנחנו נדבר עם חברי ועדת הכספים, העברנו כבר פניה מסודרת ליושב ראש הוועדה מר משה גפני, אנחנו חושבים שהמצב הזה הוא בלתי אפשרי.

זבולון אורלב: מה שקרה בתהליך רב שנים, לצערי המוסדות הלאומיים שפעם החזיקו את תנועות הנוער העולמיות, לפני פשיטת רגל והן מפחיתות את התמיכה באופן מאוד מטריד, הקהילות בארצות הברית שתורמות משאירות את הכסף לעצמן ולא מעבירות ואנחנו מאוד מוטרדים מהעניין הזה.

זבולון אורלב: אין לנו ספק שאם מדינת ישראל לא תיקח יותר אחריות אנחנו על עברי פי פחת עם תנועות הנוער הציוניות שפועלות בתפוצות.

זבולון אורלב: לכן אנחנו מתכוונים לעבות ואפילו רוצים להגיע לכדי 5 מיליון שקלים כדי שהתנועות האלה, שלשמחתי הן תנועות שמייצגות את כלל הקשת הפוליטית כך שיש אינטרס אחד שהוא אינטרס ממלכתי- לאומי, כדי להסדיר את הסוגיה הזאת.

זבולון אורלב: אני אומר את זה כדי שלא תהיינה הפתעות.

שירה גרינברג: את עמדתנו אתם בוודאי מכירים.

זבולון אורלב: אנחנו גם לא מופתעים.

זבולון אורלב: בסדר כשיש תקציב  למשרד החינוך הוא יחליט על סדרי עדיפות שלו.

זבולון אורלב: אם אתם צריכים דובר אני מוכן לעשות את זה כי הרי דובר מוציא לפעמים הודעות שהוא לא מסכים להן.

זבולון אורלב: אני מכיר את העניין הזה ולכן אנחנו פועלים במסגרת ועדת הכספים מתוך הבנה שלקראת אישור התקציב יש הסדרים כאלה ואחרים.

זבולון אורלב: אנחנו רוצים להספיק את החודש הזה ולראות מה עוד ניתן לעשות ב- 2010.

זבולון אורלב: אני מניח שהיום או מחר תהיה פעילות בסוגיה הזאת כדי לנסות לפתור את העניין.

זבולון אורלב: אני אומר שתהיו ערוכים ומוכנים ואל תהיו מופתעים.

זבולון אורלב: אגב גם בשנה שעברה הייתה העברה תקציבית, למרות שהייתה בעיה עם מסלול של 10 מיליון שקלים שהיושב ראש  ראובן ריבלין העביר אבל זה לא עבר למקום הנכון, אנחנו גם מגייסים אותו לעניין הזה ולכן ביקשתי שמר זאב שוורץ יגיע ושגם זה יהיה במסגרת הדיון.

זבולון אורלב: אני רוצה לסכם:     	הוועדה רשמה לפניה את הדיווח של מנהל החינוך הדתי ומנהל כלכלה ותקציבים של משרד החינוך יחד עם משרד האוצר בנוגע לתקציבי החינוך הממלכתי דתי.

זבולון אורלב: הוועדה רשמה לפניה שהתכנית הבסיסית של המנהל כללה כ- 12 מיליון שקלים כדי לאפשר את הפעילויות של המנהל שסבור שהן פעולות ראויות.

זבולון אורלב: מתוכם אושר גידול של כ- 3 מיליון שקלים מתוך ה- 12 מיליון שקלים המהווים גידול של 40% מתקציבי הפעולות והתמיכות של מנהל החינוך הדתי.

זבולון אורלב: הוועדה רשמה לפניה שיהיה צורך במהלך השנה לקיים דיונים כדי לגבש פתרונות עם משרד החינוך ומשרד האוצר בנוגע לאישור תקן הפרדה מגדרית שנוגע גם בסוגיית ההסעות.

זבולון אורלב: כמו כן רשמה לפניה הוועדה את דיווח היושב ראש בנוגע לגיבוש שדולה שתיתן מענה תקציבי ראוי לתנועות הנוער העולמיות במסגרת הפעילות של חברי ועדת החינוך בוועדת הכספים.

זבולון אורלב: תודה רבה הישיבה נעולה.